་གུས། །ཞིང་གི་དམ་པ་ཡོན་ཏན་ཞིང་། །དགེ་འདུན་ལ་ཡང་ཕྱག་འཚལ་ལོ། །དཔལ་ལྡན་རྡོ་རྗེ་མཁའ་འགྲོ་མ། །མཁའ་འགྲོ་མ་ཡིས་འཁོར་ལོས་བསྒྱུར། །ཡེ་ཤེས་ལྔ་དང་སྐུ་གསུམ་བརྙེས། །འགྲོ་བ་སྐྱོབ་ལ་ཕྱག་འཚལ་ལོ། །འཇམ་དབྱངས་ཕྱག་ན་རྡོ་རྗེ་སྤྱན་རས་གཟིགས། །ས་ཡི་སྙིང་པོ་སྒྲིབ་པ་རྣམ་པར་སེལ། །ནམ་མཁའི་སྙིང་པོ་བྱམས་པ་ཀུན་ཏུ་བཟང་། །ཉེ་བའི་སྲས་ཆེན་བརྒྱད་ལ་ཕྱག་འཚལ་ལོ། །ཕྱག་བྱར་འོས་པ་ཐམས་ཅད་ལ། །ཞིང་རྡུལ་ཀུན་གྱི་གྲངས་རྙེད་ཀྱི། །ལུས་བཏུད་པ་ཡིས་རྣམ་ཀུན་ཏུ། །མཆོག་ཏུ་དད་པས་ཕྱག་འཚལ་ལོ། །«ཞེས་དང་།» «༼ཞི་བ་ལྷས་མཛད་པའི།༽»གཙོ་བོ་རྒྱལ་བ་འགྲོ་བའི་མགོན། །འགྲོ་བ་སྐྱོབ་བའི་དོན་བརྩོན་པ། །སྟོབས་ཆེན་འཇིགས་པ་རྣམ་སེལ་བ། །བདག་ནི་སྐྱབས་སུ་མཆི་ལགས་སོ། །དེ་ཡི་ཐུགས་སུ་ཆུད་པའི་ཆོས། །འཁོར་བའི་འཇིགས་པ་སེལ་མཛད་པ། །བྱང་ཆུབ་སེམས་དཔའི་ཚོགས་ལ་ཡང་། །དེ་བཞིན་ཚེ་འདས་སྐྱབས་སུ་མཆི། །ཚེ་འདས་འཇིགས་པ་ཆེར་མཐོང་ནས། །ཀུན་ཏུ་བཟང་ལ་ཚེ་འདས་འབུལ། །འཇམ་པའི་དབྱངས་ལ་ཚེ་འདས་ཀྱི། །ལུས་འདི་བདག་གིས་དབུལ་བར་བགྱི། །ཐུགས་རྗེའི་སྤྱོད་པ་མ་འཁྲུལ་བའི། །སྤྱན་རས་གཟིགས་མགོན་དེ་ལ་ཡང་། །ཉམས་ཐག་ང་རོས་འོ་དོད་འབོད། །སྡིག་ཅན་འདི་ལ་བསྐྱབ་ཏུ་གསོལ། །འཕགས་པ་ནམ་མཁའི་སྙིང་པོ་དང་། །ས་ཡི་སྙིང་པོ་དག་དང་ནི། ཐུགས་རྗེས་བདག་ཉིད་ཐམས་ཅད་ལ། །ཕྱག་འཚལ་སྙིང་ནས་འོ་དོད་འབོད། །གང་ཞིག་མཐོང་ནས་གཤིན་རྗེ་ཡི། །ཕོ་ཉ་ལ་སོགས་སྡང་བ་རྣམས། །སྐྲག་ནས་ཕྱོགས་བཅུར་འབྱེར་བྱེད་པ། །རྡོ་རྗེ་ཅན་ལ་སྐྱབས་སུ་མཆི། །སྔོན་ཆད་ཁྱེད་ཀྱི་བཀའ་ལས་འདས། །ད་ནི་འཇིགས་པ་ཆེ་མཐོང་ནས། །ཁྱེད་ལ་སྐྱབས་སུ་མཆི་ལགས་ཀྱི། །འཇིགས་པ་མྱུར་དུ་བསལ་དུ་གསོལ། །ཚེ་ལས་འདས་པ་ཆེ་གེ་མོ་ཞེས་བགྱི་བ་དུས་འདི་ནས་བཟུང་སྟེ་ཇི་སྲིད་བྱང་ཆུབ་སྙིང་པོ་ལ་མཆིས་ཀྱི་བར་དུ་དཀོན་མཆོག་རིན་པོ་ཆེ་རྣམ་པ་གསུམ། མཁའ་སྤྱོད་རྡོ་རྗེ་རྣལ་འབྱོར་མ། བྱང་ཆུབ་སེམས་དཔའ་ཉེ་བའི་སྲས་བརྒྱད་དང་བཅས་པ་རྣམས་ལ་ཕྱག་འཚལ་ཞིང་སྐྱབས་སུ་མཆིའོ། །སྡིག་པ་སྦྱང་དུ་གསོལ། ལམ་བསྟན་དུ་གསོལ། མྱུར་དུ་རྣམ་པ་ཐམས་ཅད་མཁྱེན་པ་རྫོགས་པའི་སངས་རྒྱས་ཀྱི་གོ་འཕང་ཐོབ་པར་མཛད་དུ་གསོལ། «ཞེས་སྙིང་ཐག་པ་ནས་བརྗོད་ཅིང་གསོལ་བ་འདེབས་པར་བསམ། དེ་ནས་སློབ་དཔོན་གྱིས།» ཁྱེད་རང་རྣམས་སྐད་ཅིག་གིས་སངས་རྒྱས་རྡོ་རྗེ་ཆོས་སྐུ་མདོག་དམར་པོ་རྡོ་རྗེ་དང་དྲིལ་བུ་ཐུགས་ཀར་བསྣོལ་ནས་འཛིན་པ། དར་དང་རིན་པོ་ཆེའི་རྒྱན་གྱིས་བརྒྱན་པ། ཞབས་རྡོ་རྗེ་སྐྱིལ་མོ་ཀྲུང་གི་བཞུགས་པའི་སྐུ་ཅན་དུ་གསལ་བ་ལ་མཆོད་བསྟོད་བགྱིས་པའི་མོས་པ་མཛོད། །«ཅེས་བརྗོད། དེ་ནས་»ཨོཾ་བཛྲ་དྷརྨ་པཱ་ལ་ས་པ་རི་ཝཱ་ར་ཨརྒྷཾ་པྲ་ཏིཙྪ་ཡེ་སྭཱ་ཧཱ། «དེ་བཞིན་དུ་མཚན་སྔགས་རེ་རེ་སྦྱར་བའི་»པུཥྤེ་«ནས་»ཤབྡ«འི་བར།» འདོད་ཆགས་རྡོ་རྗེ་ཆོས་ཀྱི་སྐུ། །ཀུན་རྟོག་ཡེ་ཤེས་རྡོ་རྗེའི་སྐུ། །ཏིང་འཛིན་ཆེན་པོའི་ཕྱག་རྒྱ་ཅན། །ཕྱག་འཚལ་སྣང་བ་མཐའ་ཡས་ལ། «།ཞེས་བསྟོད། དེ་ནས་ཚོགས་ལ་སོགས་པའི་འདོད་ཡོན་ཆབ་ཀྱི་བྲན་ལ།» ཨོཾ་སུམྦྷ་ནི་«སོགས་བསངས།» སྭ་བྷ་ཝ«ས་སྦྱངས། »སྟོང་པའི་ངང་ལས་འདོད་ཡོན་ཁ་དོག་དྲི་རོ་ནུས་པ་ཕུན་སུམ་ཚོགས་པའི་བདུད་རྩིའི་རྒྱ་མཚོ་ཆེན་པོར་གྱུར། ཨ་ཀཱ་རོ་«ལན་གསུམ་དང་།» ན་མ་སརྦ་ཏ་ཐཱ་ག་ཏ་བྷྱོ་བི་ཤྭ་མུ་ཁེ་བྷྱཿ«སོགས་ལན་གསུམ་གྱིས་བྱིན་གྱིས་བརླབས། གདངས་དང་བཅས། »ཁ་དོག་དབྱིབས་ལེགས་ཡིད་འོང་རྒྱན་འཕྲེང་ལྡན། །ཕྱོགས་དུས་ཀུན་ནས་གཟུགས་མཆོག་ཅི་མཆིས་རྣམས། །རྣམ་ཤེས་རྟེན་གྱི་ལྷ་ལ་བདག་འབུལ་ན། །བཞེས་ཤིང་ཚེ་འདས་བྱང་ཆུབ་མྱུར་ཐོབ་ཤོག །ཨོཾ་སརྦ་ཏ་ཐཱ་ག་ཏ་རུ་པ་ཀ་མ་གུ་ཎ་པུ་ཛི་ཏི་ཨཱཿཧཱུྃ།« ཞེས་མེ་ལོང་ཕུལ། དེ་བཞིན་དུ།» ཕྱོགས་དུས་ཀུན་ན་ཟིན་དང་མ་ཟིན་པའི། །ཡོན་ཏན་ཚིག་མཆོག་སྒྲ་སྙན་ཅི་མཆིས་རྣམས། །རྣམ་ཤེས་རྟེན་གྱི་ལྷ་ལ་བདག་འབུལ་ན། །བཞེས་ཤིང་ཚེ་འདས་བྱང་ཆུབ་མྱུར་ཐོབ་ཤོག །ཨོཾ་སརྦ་ཏ་ཐཱ་ག་ཏ་ཤབྡ་ཀ་མ་གུ་ཎ་པུ་ཛི་ཏི་ཨཱཿཧཱུྃ། «རོལ་མོ་ཕུལ།» ཕྱོགས་དུས་ཀུན་ན་ཙནྡན་སྦྲུལ་སྙིང་དང་། །ཨ་དཀར་ནག་སོགས་དབང་པོ་ཚིམ་བྱེད་རྣམས། །རྣམ་ཤེས་རྟེན་གྱི་ལྷ་ལ་བདག་འབུལ་ན། །བཞེས་ཤིང་ཚེ་འདས་བྱང་ཆུབ་མྱུར་ཐོབ་ཤོག །ཨོཾ་སརྦ་ཏ་ཐཱ་ག་ཏ་གནྡྷེ་ཀ་མ་གུ་ཎ་པུ་ཛི་ཏི་ཨཱཿཧཱུྃ། «དྲི་བཟང་གི་བདུད་རྩི་ཕུལ།» ཕྱོགས་དུས་ཀུན་ན་རོ་དང་བཅུད་ལྡན་པའི། །ལུས་སེམས་བརྟས་བྱེད་རོ་མཆོག་ཅི་མཆིས་རྣམས། །རྣམ་ཤེས་རྟེན་གྱི་ལྷ་ལ་བདག་འབུལ་ན། །བཞེས་ཤིང་ཚེ་འདས་བྱང་ཆུབ་མྱུར་ཐོབ་ཤོག །ཨོཾ་སརྦ་ཏ་ཐཱ་ག་ཏ་རྭ་ས་ཀ་མ་གུ་ཎ་པུ་ཛི་ཏི་ཨཱཿཧཱུྃ། «ཚོགས་ཕུད་ཕུལ།» ཕྱོགས་དུས་ཀུན་ན་འཇམ་མཉེན་འཁྲིལ་ཆགས་པའི། །རིག་བྱའི་ཁྱད་པར་ལུས་དབང་ཚིམ་བྱེད་རྣམས། །རྣམ་ཤེས་རྟེན་གྱི་ལྷ་ལ་བདག་འབུལ་ན། །བཞེས་ཤིང་ཚེ་འདས་བྱང་ཆུབ་མྱུར་ཐོབ་ཤོག །ཨོཾ་སརྦ་ཏ་ཐཱ་ག་ཏ་པརྴེ་ཀ་མ་གུ་ཎ་པུ་ཛི་ཏི་ཨཱཿཧཱུྃ། «ཅེས་ན་བཟའ་ཕུལ།» ཚེ་ལས་འདས་པའི་མིག་གི་ཡུལ་དུ་གཟུགས་མཛེས་པ། རྣ་བའི་ཡུལ་དུ་སྒྲ་སྙན་པ། སྣའི་ཡུལ་དུ་དྲི་ཞིམ་པ། །ལྕེའི་ཡུལ་དུ་རོ་མངར་བ། ལུས་ཀྱི་ཡུལ་དུ་རེག་བྱ་འཇམ་པ་ལ་སོགས་པ་འདོད་པའི་ཡོན་ཏན་ལྔ་ལ་ཞེན་ཆགས་མེད་པའི་སྒོ་ནས་ལོངས་སྤྱོད་པར་གྱུར་ཅིག །«ཅེས་བརྗོད། དེ་ནས་སློབ་དཔོན་གྱི་མདུན་དུ་མར་མེ་སྤར་བ་ཞིག་བཞག བྱང་བུ་སློབ་དཔོན་གྱི་ཕྱག་ཏུ་ཕུལ། གསུང་སྤངས་མཐོ་བ་དང་བཅས།» འོ། ཚེ་ལས་འདས་པ་ཆེ་གེ་མོ་ཞེས་བགྱི་བ་ཁྱོད་ཉོན་ཅིག འདི་ལྟར་གཟུགས་ལ་སོགས་པ་ཡོད་པར་སྣང་བའི་ཆོས་ཐམས་ཅད་དང་། བདག་གཞན་གྱི་ཚོར་བ་བདེ་སྡུག་འདུ་ཤེས་ལ་སོགས་པ་ཐམས་ཅད་རྨི་ལམ་སྒྱུ་མ་ལྟ་བུར་རང་བཞིན་གྱིས་མ་གྲུབ་པ་ལ་བདེན་པར་བཟུང་སྟེ། དོན་ལ་མེད་བཞིན་དུ་འཁྲུལ་སྣང་གིས་སྡུས་པའི་སྡུག་བསྔལ་བསམ་གྱིས་མི་ཁྱབ་པ་མྱོང་དགོས་པའི་སེམས་ཅན་རྣམས་ལ་སྙིང་རྗེ་དུང་པ་རེ་བསྒོམ། སྟོང་ཉིད་སྙིང་རྗེ་ཟུང་དུ་འབྲེལ་བའི་སྒོ་ནས་ཁྱོད་རང་གིས་ཚེ་ཐོག་མ་མེད་པ་ནས་བསགས་པའི་སྡིག་སྒྲིབ། ད་ལྟ་བར་དོའི་འཁྲུལ་སྣང་། ཕྱི་མ་ངན་སོང་གསུམ་དུ་སྐྱེ་འགྱུར་གྱི་ལས་ངན་ཇི་སྙེད་ཡོད་པ་ཐམས་ཅད་བློས་ཕྱོགས་གཅིག་ཏུ་བསྡོམས་ཏེ་བསྲེག་བྱ་བུད་ཤིང་གི་རྣམ་པར་གྱུར། སྐྱབས་གནས་བསླུ་བ་མེད་པའི་དཀོན་མཆོག་རིན་པོ་ཆེ་རྣམ་པ་གསུམ་གྱི་ཐུགས་རྗེ་དང་བྱིན་རླབས། རྡོ་རྗེ་རྣལ་འབྱོར་མའི་ཆོ་ག་རྣམ་པར་དག་པའི་ནུས་མཐུ། ཉེ་དུ་འབྲེལ་བ་ཤུལ་ན་མཆིས་པ་རྣམས་ཀྱིས་དགེ་བའི་རྩ་བ་བགྱིས་པ་དང་བགྱི་འགྱུར་བགྱིད་བཞིན་པ་ཐམས་ཅད་དང་། ཁྱེད་རང་གི་ཤེས་རྒྱུད་ཀྱི་སྟེང་ན་ཡོད་པའི་དགེ་རྩ་ཇི་སྙེད་ཡོད་པ་ཐམས་ཅད་བློས་ཕྱོགས་གཅིག་ཏུ་བསྡུས་ནས་ཡེ་ཤེས་ཀྱི་མེའི་རྣམ་པར་གྱུར། མེ་དེ་ཉིད་ཀྱིས་བསྲེག་བྱ་སྡིག་པའི་བུད་ཤིང་སྡུག་བསྔལ་རྒྱུ་དང་བཅས་པ་ཐམས་ཅད་བསྲེག་བྱ་སྲེག་བྱེད་བྲལ་བའི་ཚུལ་གྱིས་བསྲེགས་པས་ཁྱེད་རང་གི་རྣམ་པར་ཤེས་པའི་ངོ་བོ་སྐྱེ་བ་མེད་པ་རྡོ་རྗེ་ཆོས་སུ་གནས་པ་དེ་ཉིད་འདི་ནས་སྐར་མདའ་འཕང་པ་བཞིན་དུ་མཁའ་ལ་སྤྱོད་པའི་ཞིང་ཁམས་སུ་རྡོ་རྗེ་རྣལ་འབྱོར་མའི་ཞབས་འབྲིང་དུ་འཁོད་དེ། དེར་ཡང་གསལ་སྟོང་འཛིན་པ་མ་མཆིས་པའི་ངང་དུ་མཉམ་པར་འཇོག་པར་ཞུ། «ཞེས་བརྡའ་སྤྲད། སློབ་དཔོན་རྣམས་ཀྱིས་དྲིལ་བསིལ་གདངས་དང་བཅས་པས།» «༼རྒྱ་གར་གྱི་སློབ་དཔོན་སྟོང་ཉིད་རིག་འཛིན་རྡོ་རྗེས་གསང་བ་འདུས་པའི་དུས་མཐའི་ཆོ་གར།༽»སྟོང་ཉིད་ཡེ་ཤེས་འབར་བའི་མེས། ཚེ་འདས་སྒྲིབ་པའི་བུད་ཤིང་དང་། འཁོར་བའི་སྡུག་བསྔལ་མ་ལུས་པ། ཡེ་ཤེས་སྣང་བ་འབར་གྱུར་ཅིག །«ཅེས་ལན་གསུམ་བརྗོད་པའི་དང་པོ་གཉིས་ཀྱི་རྗེས་སུ་བྱང་བུ་མེ་ལ་ཡུལ་བ་རེ་དང་། གསུམ་པའི་དུས་མེ་སྤར།» ཨོཾ་གསུམ་མ་«བརྗོད་ཅིང་རོལ་མོ་བྱ། དམིགས་ཡུལ་དེ་ཉིད། ཆོ་ག་བྱེད་པོ་རང་ཉིད། ཇི་ལྟར་སྦྱོང་བའི་ཚུལ་དང་གསུམ་རང་སེམས་ལས་ལོགས་སུ་གྱུར་པ་ཅུང་ཟད་ཀྱང་མེད་པས་སེམས་སྣང་ཙམ་དང་། སེམས་དེ་ཡང་གསལ་སྟོང་འཛིན་མེད་ཀྱི་ངང་དུ་བཞག ཤེས་རབ་ལྟ་བས་རྒྱས་འདེབས་པ་གལ་ཆེ། སློབ་དཔོན་གྱིས་བྱང་རོ་ལེགས་པར་བརྟག་ལ་ཁ་དམར་གདགས། ཐལ་བ་དེ་འཇིམ་པ་དང་བསྲེས་ས་ཙྪ་འདེབས། དེ་ནས་ལམ་སྦྱངས་བསྟན་པ་ནི། སློབ་དཔོན་གྱིས་དྲིལ་བསིལ་མེ་ཏོག་འཐོར་ཞིང་། གདངས་དང་བཅས་པས།» «༼གཙུག་དགུའི་རྒྱུད་ལས།༽ »དཀོན་མཆོག་རིན་ཆེན་དཔལ་བཞིན་དུ། །དཀོན་མཆོག་རིན་ཆེན་ལས་བྱུང་བའི། །དཀོན་མཆོག་རིན་ཆེན་འོད་ཟེར་གྱིས། །རིན་ཆེན་འཕྲེང་བ་རྣམ་དག་པ། །ཚོགས་ཀྱི་ལམ་དང་སྦྱོར་བའི་ལམ། །མཐོང་བའི་ལམ་དང་བསྒོམས་པའི་ལམ། །བླ་ན་མེད་པའི་ཁྱད་པར་ལམ། །བྱང་ཆུབ་བར་ཆད་མེད་པའི་ལམ། །རྣམ་པར་གྲོལ་བའི་ལམ་དག་ལ། །བརྟེན་ནས་སྡིག་པ་ཀུན་སྦྱང་སྟེ། །འཕགས་པའི་ལམ་དེར་འགྲོ་བར་ཤོག །ཨོཾ་རཏྣེ་རཏྣེ་མ་ཧཱ་རཏྣེ་ཀི་རཏྣེ་མ་ལ་བི་ཤུདྡྷེ་སརྦ་པཱ་པཾ་ཧཱུྃ་ཏྲ་ཐ། «ཅེས་བརྗོད་ཅིང་རོལ་མོ་བྱ།» «།སྦྱོང་རྒྱུད་ལས། »པདྨ་འདམ་གྱིས་མ་གོས་ལྟར། །སྲིད་གསུམ་དྲི་མས་མ་གོས་དང་། །སྲིད་པའི་པདྨོ་ལས་བྱུང་བའི། །མཁའ་སྤྱོད་གནས་སུ་སྐྱེ་བར་ཤོག ཨོཾ་པདྨེ་པདྨེ་པདྨ་སཾ་བྷ་ཝེ་མ་ཧཱ་སུ་ཁ་གཙྪནྟུ་སྭཱ་ཧཱ། «ཞེས་བརྗོད་ཅིང་རོལ་མོ་བྱ་སྟེ་མཁའ་སྤྱོད་ཏུ་སྐྱེས་པར་བསམ། »སློབ་དཔོན་གྱིས་དེར་སྐྱེས་པའི་བྱང་སེམས་རྙིང་པ་རྣམས་ཀྱིས་མཆིས་ཀྱི་དེ་ལ་མཆོད་པར་«བསམས་ལ།» ཨོཾ་སརྦ་ཏ་ཐཱ་ག་ཏ་ཨརྒྷཾ་«ནས་»ཤབྡ«འི་བར་བརྗོད་ཅིང་རོལ་མོ་བྱ།» དེས་ཀྱང་རྗེ་བཙུན་རྡོ་རྗེ་རྣལ་འབྱོར་མ་འཁོར་དང་བཅས་པ་ལ་མཆོད་པར་གྱུར་«བར་བསམ་ལ། སྔར་ལྟར་མཆོད་ཅིང་རོལ་མོ་བྱ། »དེར་སྐྱེས་པའི་རྒྱུ་བརྟགས་པས་རྡོ་རྗེ་སློབ་དཔོན་འཁོར་དང་བཅས་པའི་ཆོ་གའི་ནུས་མཐུ་ཡིན་པར་ཤེས་ཏེ། རྫུ་འཕྲུལ་གྱིས་འདིར་འོངས་ཏེ་བདག་དང་དཀྱིལ་འཁོར་ལ་མཆོད་པར་«བསམས་ལ། སྔར་ལྟར་མཆོད་ཅིང་རོལ་མོ་བྱ།» ཨེ་མ་སངས་རྒྱས་ཨེ་སངས་རྒྱས། །ཨེ་མ་སངས་རྒྱས་མཛད་པ་ལེགས། །གང་ཕྱིར་ངན་སོང་བདག་ཅག་སྦྱངས། །བྱང་ཆུབ་སྤྱོད་པ་ཉིད་ལ་བཀོད། །«ཅེས་ཆེད་དུ་བརྗོད་པར་བསམ།» བདག་གིས་ཀྱང་སླར་དེ་ལ་མཆོད་པར་གྱུར་«པར་བསམ་ལ་སྔར་ལྟར་མཆོད་རོལ་བྱ་ཞིང་།» སླར་དག་པ་མཁའ་སྤྱོད་དུ་སོང་བར་བསམ་ཞིང་མེ་ཏོག་གཏོར། དེ་ནས་སྐབས་འདིར་བསྔོ་བ་བྱ་ཞིང་སྨོན་ལམ་རྒྱས་པར་བྱའོ། །རྗེས་ཆོག་ནི་དཀྱིལ་ཆོག་སྦྱོང་རྒྱུད་ལས་གསུངས་པ་ལྟར་རོ། །དེ་ལྟར་མཁའ་སྤྱོད་རྡོ་རྗེ་རྣལ་འབྱོར་མར། །བརྟེན་ནས་དམིགས་ཡུལ་ཐར་པ་བསྒྲོད་པའི་ཐབས། །ལྷོ་སྒོའི་ཆོ་ག་ལེགས་པར་བྲིས་པའི་དགེས། །འགྲོ་ཀུན་ཐར་ལམ་བསྒྲོད་པའི་རྒྱུར་གྱུར་ཅིག །བདག་བློ་དམན་ཞིང་སྦྱངས་པ་ཆུང་བའི་ཕྱིར། །བདག་དང་བདག་འདྲའི་བློ་དམན་འབའ་ཞིག་ལ། །ཕན་པ་སྲིད་སྙམ་ཚམ་ཚོམ་མེད་པར་བྲིས། །དེ་ལྟ་ན་ཡང་གོང་མའི་གསུང་རབ་དང་། །དྲིན་ཅན་བླ་མའི་ཕྱག་བཞེས་འཁྲུལ་མེད་པ། །རང་བཟོ་སྤངས་ཏེ་ལེགས་པར་བཀོད་པའི་དགེས། །བསྐུལ་བ་པོ་ཡི་བཞེད་དགོངས་མཐར་ཕྱིན་ཤོག །«ཅེས་པ་འདི་ཡང་ཕ་བླ་མ་མཁྱེན་རབ་རྡོ་རྗེ་འཆང་ཆེན་པོའི་བཀའ་འབངས་ཀྱི་ཐ་ཆུང་ལྷུན་གྲུབ་ཀྱིས་བགྲང་བཞི་བཅུ་ཕྲག་བདུན་དུ་སླེབས་པ་མཛེས་བྱེད་ཀྱི་ལོ་རྒྱལ་ཟླའི་དཀར་ཕྱོགས་དགེ་བར་དབེན་གནས་རྨོར་དགོན་པར་བསྒྲིགས་པའི་ཡི་གེ་པ་ནི་ལྷོ་བྲག་ཤིང་དགོན་པ་བཀའ་བཅུ་བ་ཀུན་བསམ་གྱིས་བགྱིས་པ་འདིས་ཀྱང་ལུས་ཅན་མ་ལུས་ཐར་ལམ་བསྒྲོད་པའི་རྒྱུར་གྱུར་ཅིག།» ༈ །ཨོཾ་ན་མོ་བྷ་ག་ཝ་ཏེ་སརྦ་དུརྒ་ཏི་པ་རི་ཤོ་དྷ་ནི་རཱ་ཛཱ་ཡ། ཏ་ཐཱ་ག་ཏཱ་ཡ། ཨརྷ་ཏེ་སམྱ་ཀྶཾ་བུདྡྷ་ཡ། ཏདྱ་ཐཱ། ཨོཾ་ཤོ་དྷ་ནེ་ཤོ་དྷ་ནེ་སརྦ་པཱ་པཾ་བི་ཤོ་དྷ་ནེ་ཤུདྡྷེ་བི་ཤུདྡྷེ་སརྦ་ཀརྨ་ཨཱ་བ་ར་ཎ་བི་ཤུདྡྷེ་སྭཱ་ཧཱ། ༈ །ན་མོ་རཏྣ་ཏྲ་ཡཱ་ཡ། ཨོཾ་ཀཾ་ཀ་ནི་ཀཾ་ཀ་ནི། རོ་ཙ་ནི་རོ་ཙ་ནི། ཏྲོ་ཊ་ནི་ཏྲོ་ཊ་ནི། ཏྲཱ་ས་ནི་ཏྲཱ་ས་ནི། པྲ་ཏི་ཧ་ན་པྲ་ཏི་ཧ་ན། སརྦ་ཀརྨ་པ་རཾ་པ་ར་ཎི་མེ་སརྦ་སཏྭཱ་ནཱཉྩ་སྭཱ་ཧཱ། ཨོཾ་པདྨོ་ཨུཥྞི་ར་བི་མ་ལེ་ཧཱུྃ་ཕཊ། ཨོཾ་ཨ་མི་དེ་ཝ་ཧྲཱིཿ «དགེ་ལེགས་འཕེལ། །སྨྲས་པ།» སརྦ་མངྒ་ལཾ།། །། «༄། །རྡོར་གླིང་མ་ཧཱ་ཀལ་གནས་བསྡོད་ཨ་ལྕགས་སྐྱིད་འཛོམས་ལགས་ནས་ཚེ་འདས་དཔལ་འབྱོར་ནོར་བུ་ལགས་དང་། བལ་ཡུལ་གནས་བསྡོད་མིག་དམར་ལགས་ནས། ཚེ་འདས་ཕ་ཅོ་འགྱུར་མེད་ལགས་དང་། ཚེ་འདས་བསྟན་པ་ཆོས་སྒྲུབ་བཅས་ཀྱི་ཆེད་དུ་རྒྱུ་ཡོན་སྦྱར་བར་རྟེན། རྡོར་གླིང་ཁར་ཤང་ས་སྐྱ་ཀུན་དགའ་བཤད་སྒྲུབ་གླིང་ནས། ༢༠༠༣ སྤྱི་ཟླ་ ༦ ཚེས་ ༢༤ ཉིན་སྤར་སྐྲུན་ཞུས།། །།སྤར་རྩ་བལ་ཡུལ་ནས་རྒྱལ་ཡོངས་ས་ཆེན་ཞེས་པ་ལས་སྤེལ།། །། ༈ བལ་ཡུལ་མཆོད་རྟེན་ཉེ་འདབས་ནས་རྒྱལ་ཡོངས་ས་ཆེན་ཞེས་པ་ལས། སློབ་བུ་ཐ་ཤལ་པ་གུ་རུས་སྤེལ་བའོ།།»